**ՄՏՈՐՈՒՄՆԵՐ ՀԱՅ ԼՐԱԳՐՈՒԹՅԱՆ ԽՆԴԻՐՆԵՐԻ ՇՈՒՐՋ՝ ՀԱՅՈՑ ՑԵՂԱՍՊԱՆՈՒԹՅԱՆ ՀԱՐՅՈՒՐԱՄՅԱ ՏԱՐԵԼԻՑԻ ԱՌԻԹՈՎ**

Հայոց Ցեղասպանության հարյուրամյա տարելիցի առիթով հայ լրագրողների ընդհանուր անելիքի մեջ՝ կարևոր եմ համարում նշել երկու հանգամանք, որենք կարող են դիտվել որպես նախապայման մյուս խնդիրներն ավելի հաջող լուծելու համար։ Մենք՝ հայերս, անկասկած, ապրիլի քսանչորսը նշելու ենք և քսանհինգ, և հիսուն, ևս մեկ հարյուր տարի հետո, այնքան ժամանակ, քանի կանք այս մոլորակի վրա, և հուսով ենք, որ դա կլինի հավերժ։ Սակայն ապագայում հազիվ թե մեկ այլ կլոր տարեթիվ, եթե տեղի չունենա արտակարգ որևե բան, ունենա մեզ համար նույն՝ կրքերով, տագնապով և միաժամանակ մեծ ու արդարացի հույսերով ու սպասումներով լեցուն բովանդակություն։ Մարդկային զգացմունքները և հիշողությունը, ավա՜ղ խամրում են ժամանակի ընթացքում և դրանց հետ կապված երևույթները կորցնում են իրենց սրությունն ու հրատապությունը։ Մանավանդ ուրիշների համար։ Ահա ինչու և՛ լրագրողները, և՛ բոլոր նրանք, ովքեր այսպես, թե այնպես ներգրավված են այդ գործի մեջ, պետք է, ըստ իս, հասարակական գիտակցության մեջ ներարկեն գալիք տարելիցի յուրահատկության գաղափարը և այն, որ մեր ընդհանուր անելիքը, եթե ոչ ամբողջովին, ապա գոնե նրա կարեորագույն մասն անհրաժեշտ է իրականացնել հենց այս երեք տարիների ընթացքում։

Երկրորդ խնդիրը՝ լրագրող–խմբագիրների և գիտնական–հեղինակների, առավել քան երբևիցե, փոխօգնության ու, բառիս լավագույն իմաստով, փոխադարձ վերահսկողության պահանջն է։ Դրա նպատակն է՝ գիտակցված ջանքերով հասնել այն արդյունքին, որպեսզի գիտնականի ասելիքը, չկորցնելով գիտությանը հատուկ խորությունն ու ճշգրտությունը, դառնա առավել հստակ ու տպավորիչ, իսկ լրագրողի սեփական խոսքը հարստանա գիտական տրամաբանությամբ և փաստերի ընտրության մեջ հատուկ բծախնդրությամբ։ Հուսով եմ, որ ասվածը չի դիտվի որպես քննարկվող առարկայից շեղում։ Ցեղասպանության մասին դատողություններում ամեն մի մանրուք, լեզվի և տրամաբանության թեկուզ և պատահական սայթաքում, կարող են զենք դառնալ մեր ընդդիմախոսների ձեռքում, և դառնում են։ Նշենք, որ մենք ինքներս, իրավացիորեն վրդովվում ենք, երբ թուրքերը մեր դեմ օգտագործում են տեքստեր, գրված պոպուլյար–քարոզչական, բառիս վատագույն իմաստով՝ ժուռնալիստական ոճով ու բովանդակությամբ, ներկայացնելով այն որպես գիտության վերջին խոսք։ Ցեղասպանության, հատկապես Հայոց Ցեղասպսնուքյան մասին վատ գրելն աններելի է։ Եվ Աստված չանի, որ Մեծ Եղեռնի հարցերի վերեբերյալ քննարկումներն ազգային մեր հեռուստատեսությամբ վարվեն նույն մակարդակով, որով շատ հաճախ վարվում են քաղաքական թեմաներով զրույցները, և որոնց, օգտագործելով Գյումրվա հյութեղ լեզուն, կարելի է որակել որպես դատարկ «խորաթաներ»։

Այժմ, առանց թեման իր ողջ խորությամբ ու լայնությամբ ընդգրկելու հավակնության, մի քանի խոսք այն մասին, թե մեզանում ինչ է արված ու դեռևս, ըստ իս, չի արված Հայոց Ցեզասպանության հետ կապված տեսության բնագավառում, կամ արված է ոչ բավարար, և ինչի լիարժեք լուծումն անհնար է առանց ժուռնալիստիկայի ակտիվ և շահագրգիռ մասնակցության: Այդ մասնակցությունը, իմ համոզմամբ, չպետք է սահմանափակվի մասնագետների գրած տեքստերի պատշաճ խմբագրմամբ և լուսաբանվամբ։ Այն պետք է ընդգրկի նաև նորանոր՝ դեռևս չլուծված խնդիրների վերլուծման նախաձեռնություն, ինչպես և արված ու չարվածի պարբերաբար քննարկումներ և գնահատումներ՝ սեփական կամ մասնագետների հետ համատեղ ջանքերով։ Էլ ո՞վ կարող է անել այդ կարևոր գործը ավելի հաջող, քան հայ ժուռնալիստիկան։

Ի պատիվ հայ ուսումնասիրողների, պետք է նշել, որ Հայոց Ցեղասպանության փաստական ապացուցման համար մինչ այժմ կատարված հսկայական աշխատանքը մեզ տալիս է օրինական իրավունք համարելու այդ խնդիրը մեկընդմիշտ լուծված և հրաժարվելու որևէ մեկի հետ և որևէ առիթով այդ թեմայի ժուրջը բանավիճելուց։ Նոր փաստերի որոնումը և հրապարակումը, անշուշտ, ցանկալի և կարևոր են, սակայն դրանք հազիվ թե ընդունակ են էականորեն ազդել ստեղծված իրավիճակի վրա։

Հայոց Ցեղասպանության շուրջն ընթացող պայքարն այժմ տեղափոխվել է բուն գիտության և իրավագիտության դաշտ և նրա հնարավոր լուծումների որոնման բնագավառ։ Իսկ այստեղ մեր նվաճումները ցավալիորեն ավելի համեստ են։ Փորձեմ թվարկել այն խնդիրների ոչ լրիվ ցանկը, որոնց լուծմամբ պետք է զբաղվեն մեր գիտնականներն ու լրագրողները` իրենց հատուկ գործառույթների համաձայն։

Մենք դեռևս չունենք ոչ միայն համայնորեն ընդունված հավաստի և պարզ տվյալներ Հայոց Ցեղասպանության զոհերի ընդհանուր քանակի և տարեգրության վերաբերյալ. տարածված սխալ կարծիքներից է այն, իբր թե ամեն ինչ սկսվել և ավարտվել է 1915 թվականին, այլև մի շարք կարևոր միջազգային օրենքների և իրավական նորմերի մեկնության, ինչպես և Թուրքիային ու միջազգային հանրությանը ներկայացնելիք մեր միանգամայն արդարացի պահանջների մարտավարության և ռազմավարության հարցերում։ Չկան նաև ընդունված՝ բավարար չափով մշակված և համոզիչ հիմնավորումներ այն մասին, թե ով, ինչ ձևով և երբ է պաշտոնապես ներկայացնելու Թուրքիային և աշխարհին այդ պահանջները։ Եվ ինչպիսին է լինելու վերջիններիս բովանդակությունը՝ Հայոց Ցեղասպանությունը Թուրքիայի կողմից հնարավոր ընդունելուց հետո։

Այս կարգի թեմաներին հպանցիկ, անգամ լուրջ անդրադարձները, որպես կանոն, մնում են առանց զարգացման և չեն դառնում մեր ընդհանուր դիրքորոշման մասնիկը, որը նունպես բացակայում է։ Մինչդեռ համաշխարհային մամուլում շարունակվում են հանդես գալ ցեղասպամության ֆենոմենի վերաբերյալ նորանոր մոտեցումներ, թեմաներ և հասկացություններ՝ թողնելով որոշ ավանդականները դեռ չլուծված։ Դրանց թվում են՝ «կողմնակի ցեղասպանության» համեմատաբար նոր թեման, պատերազմներում ոչնչացվող մարդկանց և բուն ցեղասպանության երևույթների հարաբերակցության խնդիրը, ցեղասպանության համար պատժի անխուսափելիության մասին ժամանակակից դիրքորոշումների, մեղմ ասած, անորոշությունը և այլն։ Խոսելով, ուսումնասիրելով և գրելով այդ ամենի մասին, կարևոր է թույլ չտալ, ինչպես մեզ, այնպես էլ՝ ուրիշներին, «խեղդել» մեր հիմնական խնդիրը բազում, հաճախ վերացական խնդիրների հոսքի մեջ, չմոռանալով, որ ցեղասպանության առաջին, դասական և գոնե առայժմ անհերքելի սահմանումներն ու միջազգային օրենքները ստեղծված և հիմնված են հենց Հայոց Ցեղասպանության երևույթի վրա։

Ամբողջությամբ վերցրած, վերևում նշվածը հանգեցնում է Մեծ Եղեռնի՝ հայ ազգային հասկացության, կոնցեպցիայի՝ հարյուրամյակին նախապատրաստվող բոլոր կազմակերպությունների և անձերի ջանքերով ստեղծված նախագծի ներկայացմանը Ազգային ժողով և դրա հիման վրա պաշտոնական փաստաթղթի հաստատման գաղափարի անհրաժեշտությանը։ Ինչը մեծապես կնպաստեր մեր ընդհանուր գործին՝ բոլոր իմաստներով։ Լինելով բառիս բուն իմաստով գիտական խնդիր, այդ ամենը հղկվում, բյուրեղանում և դառնում է գիտական ու լայն հասարակության սեփականություն ի շնորհիվ լրագրության աջակցության, երբեմն նաև նախաձեռնության, ինչը նորից ու նորից վերադարձնում է մեզ այս ֆորումի հիմնական թեմային։

Վերջում կազմակերպչական բնույթի մի քանի առաջարկներ, որոնք, ըստ իս, կարող են սպասվելիք աշխատանքը դարձնել առավել արդյունավետ։

— Բոլոր ԶԼՄ ներկայացուցիչներից բաղկացած Շտաբի ստեղծում՝ Հայոց Ցեղասպանության գծով Հանրապետական հանձնաժողովի հետ համագործակցելու, նախատեսվող բոլոր միջոցառումների պլանավորման, կազմակերպման և լուսաբանման նպատակով։

– Մշտական ուշադրության կենտրոնում պահել Հայոց Ցեղասպանության թանգարանի նորացման, գիտական, գաղափարական և գեղագիտական ազդեցության հզորացման խնդիրը։

– Պատշաճ մասնակցություն ցուցաբերել նույն արժանիքներով առավելագույնս օժտված՝ Հայոց Ցեղասպանության հարյուրամյակը ներկայացնող գրքույկի հրատարակմանը։ Նպաստել այն բանին, որ այն անպայման հասնի ամեն մի հայ ընտանիքի։

– Հատուկ ուշադրություն հատկացնել Հայոց Ցեղասպանությունը, նրա համամարդկային, պլանետար նշանակությունն արտացոլող արտասովոր, օրիգինալ, ազդեցիկ և ընդգրկուն նախագծերի առաջարկմանն ու իրականացմանը, հիմնված ժամանակակից տեխնիկայի ընձեռած հնարավորությունների վրա։

– Ամեն մի խմբագրությունում հատկացնել Հայոց Ցեղասպանության թեմաներով զբաղվող առնվազն մեկ աշխատակից։

– Սկսած եկող տարվանից, այս կարգի Ֆորումները կազմակերպել ոչ պակաս, քան տարին մեկ անգամ։

Վերջապես ևս մեկ, գուցեև ամենակարևոր առաջարկություն և ցանկություն, ամեն գնով խուսափել այն բանից, որպեսզի Հայոց Ցեղասպանության հարյուրամյակի նշումը, թեկուզ մասամբ, չվերածվի խորհրդային տարիներից հայտնի տխրահռչակ «միջոցառման», երբ գործի հաջողությունը որոշվում էր ոչ թե կատարածի իմաստալից բովանդակությամբ, այլ տարբեր ձևական հանդիպումների, չինովնիկների գործուղումների կամ, տվյալ դեպքում, թանգարան այցելողների գրանցումների քանակով։

Այս և բոլոր մյուս ձեռնարկումներում մնանք արժանի Հայոց Ցեղասպանության անմեղ զոհերի հավերժ հիշատակին։ Շնորհակալություն։

Գեորգի ՀԱԿՈԲՅԱՆ